Zverev was verlede week negatief, maar... | Netwerk24
05 Oktober 2020 12:08
Die Duitse tennisspeler Alexander Zverev het verlede Woensdag 'n Covid-19-toets ondergaan en die volgende dag die nuus gekry dat die uitslag negatief is.
Alexander Zverev was Sondag siek in sy wedstryd teen Jannik Sinner in die vierde ronde van die Franse Ope. Foto: AP
Zverev was Sondag in sy wedstryd in die vierde ronde teen Jannik Sinner van Italië koorsig, hoeserig en het met sy asemhaling gesukkel. Hy het ook na sy keel gewys en later 'n pil gesluk.
Zverev, die sesde gekeurde, was glad nie op sy beste nie en het in vier stelle verloor.
Sinner het op die nuuskonferensie gesê hy glo nie hy sal siek word nie, want hulle was nie naby mekaar nie.
Die Franse Tennisfederasie, wat dié Grand Slam-toernooi reël, sê Zverev het nie voor sy wedstryd by Roland Garros se mediese span om hulp aangeklop nie.
Volgens die FFT was Zverev (23) se Covid-19-toetse op datum en is hy aangesê om Sondag 'n roetinetoets te ondergaan.
Zverev het gesê hy was siek sedert sy oorwinning Vrydag in die derde ronde teen die Italianer Marco Cecchinato. Hy was in die nag koorsig en het 'n temperatuur van 38 grade Celsius gehad.
Volgens die organiseerders is twee meisies in die junior toernooi positief getoets en hulle is onttrek.